b'\n_START_ARTICLE_\nOtok Gospe od Milosti\n_START_PARAGRAPH_\nOtok Gospe od Milosti, jedan od tri otoka u jedinstvenom nizu otoka u Tivatskom zaljevu Boke kotorske, poznatijih kao krtoljski arhipelag, ispred najve\xc4\x87eg otoka Boke kotorske, sv. Marka. Du\xc5\xbeina otoka je oko 160 metara, a \xc5\xa1irina \xc5\xa1ezdesetak metara. Udaljen je od obale oko 800 metara. Na sjevernoj i zapadnoj strani dubina mora je manja od jednog metra, dok na ju\xc5\xbenoj strani mogu pristajati i ve\xc4\x87i brodovi. Na otoku se nalazi crkva Gospa od Milosti posve\xc4\x87ena za\xc4\x8de\xc4\x87u sv. Bogorodice. Na crkvu se, ju\xc5\xbeno, nadovezuje samostanska stambena zgrada iste visine. Crkvu i zgradu prema zapadu, gdje su dvije ni\xc5\xbee zgrade s terasom, povezuje na ju\xc5\xbenoj strani visoki zid, a na sjevernoj klaustar, koji ome\xc4\x91uju unutarnje dvori\xc5\xa1te od nekih 400 \xc4\x8detvornih metara. Izvan ovog prostora nalazi se vrt sa zgradama novijeg datuma, a to je, opet, sve prema vani zatvoreno kamenim zidovima. Uz more su betonske staze pogodne za \xc5\xa1etnju i sun\xc4\x8danje._NEWLINE_Prostrana crkva i samostan nastali su u drugoj polovici 15. stolje\xc4\x87a. Tu su se prvo nastanili sve\xc4\x87enici koji su htjeli da \xc5\xbeive povu\xc4\x8deno od svijeta, ali ubrzo ih je crkvena vlast pridru\xc5\xbeila kongregaciji Celestinaca koji su prihvatili benediktinsko pravilo \xc5\xbeivota. U samostan se, 1524. godine useljavaju franjevci, koji tu djeluju sve do 1800 godine kada napu\xc5\xa1taju otok. Tada kotorski biskup odre\xc4\x91uje dva sve\xc4\x87enika da \xc4\x8duvaju sveti\xc5\xa1te i preuzmu upravu dvije krtoljske \xc5\xbeupe - Bogi\xc5\xa1i\xc4\x87i i Kra\xc5\xa1i\xc4\x87i. Crkva, jednobrodna gra\xc4\x91evina sa zvonikom prislonjenim na nju, je obnovljena 1900. godine zaslugom kotorskog biskupa Frana U\xc4\x87elinija.'